Δημοσίευση μιας αιτήσεως καταχωρίσεως κατά την έννοια του άρθρου 8 παράγραφος 1 δεύτερο εδάφιο του κανονισμού (ΕΟΚ) αριθ. 2082/92 του Συμβουλίου για τις βεβαιώσεις ιδιοτυπίας των γεωργικών προϊόντων και των τροφίμων

(2003/C 110/06)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 8 και 9 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται στην αρμόδια αρχή ενός κράτους μέλους εντός προθεσμίας πέντε μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως τα σημεία 4.2, 4.3 και 4.4, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2082/92.

ΚΑΝΟΝΙΣΜΟΣ (ΕΟΚ) ΑΡΙΘ. 2082/92 ΤΟΥ ΣΥΜΒΟΥΛΙΟΥ

Αριθμός αίτησης στο κράτος μέλος: -

1. Αρμόδια αιτούσα αρχή στο κράτος μέλος Όνομα: Statens Livsmedelsverk

Διεύθυνση: Box 622, S-751 26 Uppsala

Τηλέφωνο: (46-18) 17 55 00

Φαξ: (46-18) 10 58 48

2. Αιτούσα ομάδα 2.1. Όνομα: Svensk Mjölk

2.2. Διεύθυνση: S-105 46 Stockholm

2.3. Σύνθεση: Παραγωγός/μεταποιητής (x) άλλοι ( )

3. Τύπος προϊόντος: 1.3 (Τυρί)

4. Προδιαγραφές προϊόντος: (σύνοψη προδιαγραφών σύμφωνα με το άρθρο 6.2) 4.1. Ονομασία προϊόντος: Hushållsost (η αίτηση ισχύει μόνο για την επωνυμία στα σουηδικά).

4.2. Ειδική μέθοδος παραγωγής ή παρασκευής: Για την παραγωγή του εν λόγω προϊόντος απαιτείται υψηλής ποιότητος γάλα αγελάδας. Το γάλα που χρησιμοποιείται ως μαγιά παστεριώνεται στους 72 °C σε 15 δευτερόλεπτα.

Το Hushållsost χαρακτηρίζεται από το μικρό χρόνο πήξης που διαρκεί 105-115 λεπτά περίπου. Η μαγιά θερμαίνεται στους 30-35 °C και κατά το ίδιο διάστημα προστίθεται 0,5-1 % γαλακτικό ζύμωμα. Η ζύμωση γίνεται κατά τη διάρκεια του ανακατέματος που διαρκεί 15-45 λεπτά. Προστίθενται 30 χιλιοστόλιτρα φυσικής μαγιάς βοδινού ανά 100 χιλιόγραμμα γάλακτος. Μετά την ολοκλήρωση του ανακατέματος γίνεται η κοπή και ο διαχωρισμός του τυροπήγματος. Στη συνέχεια έχουμε το πρωτοανακάτεμα, την αφαίρεση του τυρόγαλου, την προσθήκη νερού, το ενδιάμεσο ανακάτεμα, την αποστράγγιση του τυρόγαλου και το τελικό ανακάτεμα. Στη συνέχεια αποστραγγίζεται το τυρόγαλο. Τέλος το τυρόπηγμα τοποθετείται σε φόρμες.

Τα τυριά τοποθετούνται στη συνέχεια κατά τέτοιο τρόπο ώστε να πιέζει το ένα το άλλο υπό υψηλές θερμοκρασίες 25-50 °C και υπό υψηλή υγρασία (75-100 % υγρασία), ενώ ταυτόχρονα γίνεται και το γύρισμά του. Στη συνέχεια τα τυριά τοποθετούνται στο νερό, μετά σε δίσκους με αλάτι. Και τέλος συσκευάζονται σε πλαστικές μεμβράνες και αποθηκεύονται σε θερμοκρασίες που κυμαίνονται από + 4-15 °C επί 60 μέρες κατά μέσο όρο.

4.3. Παραδοσιακά χαρακτηριστικά: Το Hushållsost παραγόταν αρχικά σε γεωργικές εκμεταλλεύσεις για ίδια κατανάλωση. Το όνομα του Hushållsost βρίσκεται σε έγγραφα που χρονολογούνται από το 1898. Επομένως το όνομα είναι παραδοσιακό.

Το Hushållsost χαρακτηρίζεται από το μικρό χρόνο πήξης και από το γεγονός ότι τα τυριά πιέζονται μόνα τους υπό συνθήκες υψηλής υγρασίας και θερμοκρασίας κατά τη διάρκεια της παραγωγής. Οι βακτηριολογικές δραστηριότητες του τυριού εξαρτώνται κατά μεγάλο βαθμό από τη διαδικασία πήξης και από τη θερμοκρασία και τη χρονική διάρκεια επεξεργασίας του τυροπήγματος. Το γεγονός αυτό δίνει στο Hushållsost το δικό του ειδικό χαρακτήρα. Το τυρί είναι σχετικά μικρό, κυλινδρικό και ζυγίζει από 1-2 χιλιόγραμμα. Έχει λεία επιφάνεια και είναι διάσπαρτο από μικρές τρύπες. Είναι χυμώδες, ομοιόμορφο και λείο αλλά κόβεται εύκολα σε φέτες. Είναι μαλακό και ελαφρώς ξινό αλλά ιδιαίτερα καθαρό και φρέσκο.

4.4. Περιγραφή: Το Hushållsost κατατάσσεται στα ημίσκληρα, ολόπαχα κυλινδρικά τυριά και είναι διάσπαρτο από μικρές τρύπες, είναι λείο, μαλακό και ελαφρώς ξινό. Συσκευάζεται σε πλαστικές μεμβράνες. Χρησιμοποιείται γάλα αγελάδας. Το σχήμα του είναι κυλινδρικό και οι άκρες του ελαφρώς καμπυλωτές.

Οι διαστάσεις και το βάρος του μη τεμαχισμένου τυριού έχουν ως εξής:

1. Κύλινδρος: διάμετρος 13,5 cm. Ύψος: 10-15 cm. Βάρος: 1,8-2,5 kg.

2. Κύλινδρος: διάμετρος 10 cm. Ύψος: 10 cm. Βάρος: 1-1,2 kg.

Οι τρύπες δεν έχουν όλες το ίδιο σχήμα και το μέγεθός τους κυμαίνεται από 2-6 mm. Λειώνει ομοιόμορφα, είναι μαλακό, τεμαχίζεται εύκολα και είναι ελαφρώς ελαστικό. Είναι μαλακό και ελαφρώς ξινό τυρί όσον αφορά τη γεύση και το άρωμα.

4.5. Ελάχιστες απαιτήσεις και διαδικασίες ελέγχου για τα ειδικά χαρακτηριστικά: Ο έλεγχος της ποιότητας των τυριών στη Σουηδία γίνεται από την υπηρεσία Ostfrämjandet, έναν μη κερδοσκοπικό οργανισμό μέλη του οποίου είναι όλες οι εταιρείες με ετήσια παραγωγή άνω των 100 τόνων τυριού. Η συνολική παραγωγή των μελών ανέρχεται στο 99,9 % της συνολικής παραγωγής σκληρού και ημίσκληρου τυριού στη Σουηδία. Όλοι οι σουηδοί παραγωγοί Hushållsost είναι μέλη του Ostfrämjandet.

Η υπηρεσία Statens Livsmedelsverk (SLV) ελέγχει την ποιότητα των σουηδικών ειδών διατροφής μέσω των ελέγχων που πραγματοποιούν οι τοπικές αρχές προστασίας του περιβάλλοντος και της υγείας. Η SLV έχει αναλάβει τη γενική ευθύνη έναντι των καταναλωτών να διασφαλίσει ότι τα είδη διατροφής στη Σουηδία θα έχουν κάποια ποιότητα και ότι θα παράγονται σύμφωνα με τους ισχύοντες κανόνες.

5. Αίτηση για προστασία σύμφωνα με το άρθρο 13 παράγραφος 2: Όχι.

Αριθ. ΕΚ: SV/00022/02/01/14.

Ημερομηνία παραλαβής του πλήρους φακέλου: 24 Φεβρουαρίου 2003.